wickkiey/tamil-wikipedia-markdown huggingface dataset:
# கிருட்டிண மோகன் பானர்ஜி


**கிருட்டிண மோகன் பானர்ஜி (Krishna Mohan Banerjee)** (1813 மே 24 &nbsp; - 1885 மே 11) இவர் கிறிஸ்தவ சிந்தனைகளின் தூண்டுதலுக்கு பதிலளிக்கும் விதமாக இந்து தத்துவம், மதம் மற்றும் நெறிமுறைகளை மறுபரிசீலனை செய்ய முயன்ற 19 ஆம் நூற்றாண்டு இந்திய சிந்தனையாளர் ஆவார். இவரே ஒரு கிறிஸ்தவராகவும் மாறினார். இவர், வங்காள கிறிஸ்தவச் சங்கத்தின் முதல் தலைவராகவும் இருந்தார். இது இந்தியர்களால் நிர்வகிக்கப்பட்டு நிதியளிக்கப்பட்டது. இவர் ஹென்றி லூயிஸ் விவியன் டெரோசியோவின் (1808–1831) இளம் வங்காளியாகவும், கல்வியாளராகவும், மொழியியலாளராகவும் மற்றும் கிறிஸ்தவத் தொண்டு நிறுவனங்களின் முக்கிய உறுப்பினராவும் இருந்தார்.  

## ஆரம்ப கால வாழ்க்கை

ஜிபான் கிருஷ்ண பானர்ஜி மற்றும் சிறிமதி தேவி ஆகியோருக்கு மகனாக கிருட்டிண மோகன் 1813 மே 24 அன்று கொல்கத்தாவிலுள்ள சியாம்பூரின் பிறந்தார். ஜோராசங்கோவின் சாந்திராம் சின்காவின் அவையில் பண்டிதராக இருந்த இவரது தாய்வழி தாத்தாவான இராமஜெய வித்யாபூசனின் வீட்டில் வளர்ந்தார்.  

1819 ஆம் ஆண்டில், கிருட்டிண மோகன், கொலூதோலாவில் *டேவிட் ஹரே* என்பவரால் நிறுவப்பட்ட பள்ளியில் (பின்னர் ஹரே பள்ளி என்று பெயர் மாற்றப்பட்டது) சேர்ந்தார். இவரது திறமைகளால் ஈர்க்கப்பட்ட டேவிட் ஹரே 1822 இல் படல்தங்காவில் ஹரே பள்ளி என்று புகழ் பெற்ற தனது பள்ளிக்கு அழைத்துச் சென்றார். பானர்ஜி புதிதாக நிறுவப்பட்ட இந்துக் கல்லூரியில் உதவித்தொகையுடன் சேர்ந்தார்.  

1831 ஆம் ஆண்டில், மத-சீர்திருத்தவாதியும் மற்றும் எழுத்தாளருமான பானர்ஜி *தி இன்க்வைரர்* என்ற இதழை வெளியிடத் தொடங்கினார். அதே ஆண்டில் , கொல்கத்தாவில் உள்ள தற்போதைய இந்து சங்கத்தின் தற்போதைய நிலை பற்றிய நாடகம் தயாரிக்கப்பட்டது. இது நடைமுறையில் உள்ள சில சமூக நடைமுறைகளை ஒரே மாதிரியாக விமர்சித்தது. கல்லூரியில் படித்தபோது, 1830 இல் இந்தியாவுக்கு வந்திருந்த இசுகாட்டிசு கிறிஸ்தவ தொண்டு நிறுவனர் அலெக்சாண்டர் டப் அவர்களின் சொற்பொழிவுகளில் கலந்து கொண்டார். இவரது தந்தை 1828 இல் காலராவால் இறந்தார்.  

## கிறிஸ்தவ மதத்திற்கு மாற்றம்
1829 இல் தனது படிப்பை முடித்ததும், பானர்ஜி படல்தங்கா பள்ளியில் உதவி ஆசிரியராக சேர்ந்தார். 1832 ஆம் ஆண்டில், அலெக்சாண்டர் டப்பின் செல்வாக்கின் கீழ், இவர் கிறிஸ்தவத்திற்கு மாறினார். இவர் மதம் மாற்றப்பட்டதன் விளைவாக, டேவிட் ஹரேவின் பள்ளியில் வேலையை இழந்தார். மேலும் இவரது மனைவி விந்தியவாசினி பானர்ஜி தனது தந்தையின் வீட்டிற்குத் திரும்ப வேண்டிய கட்டாயம் ஏற்பட்டது. பின்னர் இவர் தேவாலயச் சபைப் பள்ளியின் தலைமை ஆசிரியரானார்.  

தொண்டு நிறுவனங்கள் கொல்கத்தாவில் அதன் தொண்டு நடவடிக்கைகளைத் நடவடிக்கைகளைத் தொடங்கியபோது, பானர்ஜி கிறிஸ்து தேவாலயத்தின் முதல் வங்காளப் பாதிரியார் ஆனார். அங்கு இவர் பெங்காலி மொழியில் பிரசங்கம் செய்தார். .  

## படைப்புகள்
இவர் 13 தொகுதி அடங்கிய &nbsp; - பிரித்தானிக்கா கலைக்களஞ்சியத்தின் பெங்காலி தழுவலான *வித்யாகல்பத்தருமா* அல்லது *என்சைக்ளோபீடியா பெங்காலென்சிஸ்* (1846–51) என்பதை ஆங்கிலத்தில் வெளியிட்டார். இவர் 1831 இல் "பெர்சிகியூட்டட்" (துன்புறுத்தப்பட்டவர்) என்ற இந்திய ஆங்கில நாடகத்தை எழுதினார்.  

இவரது பிற படைப்புகளில் *தி ஆரியன் விட்னஸ்* (1875), *டயலாக்ஸ் ஆன் தி ஹிந்து பிலாசபி* (1861) , மற்றும் *தி ரிலேசன் பிட்வீன் கிரிஸ்டியானிட்டி அன்ட் ஹிந்துஸ்தான்* (1881) ஆகியவை அடங்கும்.  

## நினைவு

சீல்தா தெற்குப் பிரிவில் உள்ள கிருட்டிண மோகன் இரயில் நிலையம் இவரது நினைவாகப் பெயரிடப்பட்டது.
# திஸ்கித்



**திஸ்கித்** (**Diskit**) இந்தியாவின் லடாக் ஒன்றியப் பகுதியின் லே மாவட்டத்தின், நூப்ரா வருவாய் வட்டத்தில் அமைந்த கிராம ஊராட்சி ஆகும்.காரகோரம் மலைத்தொடரில் அமைந்த இக்கிராமத்தில் திஸ்கித் விகாரை உள்ளது. திஸ்கித் கிராமம், லே நகரத்திற்கு கிழக்கே 118 கிலோ மீட்டர் தொலவிலும், ஹன்டர் நகரத்திலிருந்து 7 கிலோ மீட்டர் தொலைவிலும் உள்ளது.  
லே நகரம் மற்றும் தவுலத் பெக் ஓல்டியை இணைக்கும் துர்புக்-சியோக்-தவுலத் பெக் ஓல்டி சாலை இக்கிராமம் வழியாகச் செல்கிறது.  
## மக்கள் தொகை பரம்பல்
2011-ஆம் மக்கள்தொகை கணக்கெடுப்பின் படி, திஸ்கித் கிராமம் 344 வீடுகளையும், 1760 மக்கள்தொகையும் கொண்டுள்ளது. எழுத்தறிவு 76.57% ஆகவுள்ளது.  
மக்கள் தொகையில் பெரும்பான்மையாக உள்ள பட்டியல் பழங்குடியினரின் எண்ணிக்கை 1519 ஆகவுள்ளது இக்கிராம மக்கள் கல்வி, அரசு வேலைகள், வங்கிச் சேவைகளுக்கு நூப்ராவிற்குச் செல்ல வேண்டும்.  

## சுற்றுலா
காரகோரம் மலைத்தொடரில் அமைந்த லடாக்கின் நூப்ரா பள்ளத்தாக்கில் அமைந்த திஸ்கித் கிராமம், ஆண்டு முழுவதும் இயங்கும் முக்கியச் சுற்றுலாத் தலமாகும். சியோக் ஆற்றின் கரையில் அமைந்த திஸ்கித் கிராமத்தில் பல விருந்தினர் விடுதிகளும், உண்வு விடுதிகளும் உள்ளது.  

## உள்கட்டமைப்பு வசதிகள்
1. கேந்திரிய வித்தியாலயம், நூப்ரா
1. தாலுகா மருத்துவ மனை, நூப்ரா
1. ஜம்மு காஷ்மீர் வங்கி கிளை
1. லாம்டோன் மாதிரி மேனிலைப் பள்ளி
1. அரசு பட்டப்படிப்புக் கல்லூரி, நூப்ரா
1. பொதுப்பணித் துறை, நூப்ரா
## இதனையும் காண்க
- தவுலத் பெக் ஓல்டி
- துர்புக்-சியோக்-தவுலத் பெக் ஓல்டி சாலை
- சியோக் ஆறு
- கல்வான் நதி
- பாங்காங் ஏரி
- உண்மையான கட்டுப்பாட்டுக் கோடு
- துர்புக்
# துர்புக்



**துர்புக்** (**Durbok**), also spelled **Durbuk** and **Darbuk**), இந்தியாவின் லடாக் ஒன்றியப் பகுதியின் லே மாவட்டத்தில் உள்ள துர்புக் தாலுக்காவின் நிர்வாகத் தலைமையிடமும், கிராம ஊராட்சியும் ஆகும். இக்கிராமம் சங் லா கணவாய்க்கும், பாங்காங் ஏரிக்கும் இடையே அமைந்துள்ளது. துர்புக் கிராமத்தை, தவுலத் பெக் ஓல்டியுடன் இணைக்கும் துர்புக்-சியோக்-தவுலத் பெக் ஓல்டி சாலை இக்கிராமத்திலிருந்து துவங்குகிறது.  

## மக்கள் தொகை பரம்பல்
2011-ஆம் ஆண்டின் மக்கள் தொகை கணக்கெடுப்பின் படி, துர்புக் கிராமம் 160 வீடுகளும், 852 மக்கள்தொகையும் கொண்டுள்ளது. அதில் ஆண்கள் 416 மற்றும் பெண்கள் 436 ஆகவுள்ளனர். மக்கள்தொகையில் பட்டியல் மலைவாழ் பழங்குடியினர் 846 ஆகவுள்ளனர். எழுத்தறிவு 66.62% ஆகவுள்ளது. 6 வயதிற்குட்பட்ட குழந்தைகள் 85 உள்ளனர். இக்கிராம மக்கள் திபெத்திய பௌத்தம் கடைபிடிக்கின்றனர்.  

## போக்குவரத்து
லே மாவடத்தின் அனைத்து பகுதிகளுடன் துர்புக் கிராமம், சாலை வழியாக இணைக்கப்பட்டுள்ளது. கரு எனும் கிராமத்திற்குச் செல்லும் சாலை சிந்து ஆற்றுடன் இணைத்து, பின் லே மற்றும் கார்கில் நகரங்களுடன் இணைக்கிறது. இதே சாலை எதிரி திசையில் உள்ள பாங்காங் ஏரியுடன் இணைக்கிறது. துர்புக் கிராமத்திற்கு மேற்கே சியோக் ஆறு வழியாகச் செல்லும் சாலை திஸ்கித் மற்றும் துர்துக் கிராமங்களை இணைக்கிறது.  

துர்புக்-சியோக்-தவுலத் பெக் ஓல்டி சாலையானது சியோக் ஆற்றின் கிழக்கு பகுதியில் உள்ள தவுலத் பெக் ஓல்டி போன்ற இந்திய-சீன எல்லைப்புறத்தில் உள்ள இராணுவ மையங்களை இணைக்கிறது.  

## இதனையும் காண்க
- தவுலத் பெக் ஓல்டி
- திஸ்கித்
- துர்புக்-சியோக்-தவுலத் பெக் ஓல்டி சாலை
- சியோக் ஆறு
- கல்வான் நதி
- பாங்காங் ஏரி
- உண்மையான கட்டுப்பாட்டுக் கோடு
# துர்புக்-சியோக்-தவுலத் பெக் ஓல்டி சாலை


இச்சாலை லடாக்கின் தலைநகரமான லே நகரத்தை துர்புக்]], சியோக் சமவெளியின் தெற்கில் உள்ள சியோக் கிராமம் மற்றும் சியாச்சின் பனியாற்றில் அமைந்த தவுலத் பெக் ஓல்டி பகுதியை இணைக்கிறது. சியோக் மற்றும் தவுலத் பெக் ஓல்டியை இணைக்கும் 220 கிலோ மீட்டர் நீளம் கொண்ட இச்சாலையை எல்லைப்புறச் சாலைகள் அமைப்பு 2000 - 2019-களில் அமைத்தது.  

## வழித்தடம்
லடாக்கின் லே நகரத்தை, துர்புக், சியோக் கிராமம் வழியாக பாங்காங் ஏரியை இணைக்கும் சாலை ஏற்கனவே இருந்தது. பின்னர் சும்மத், முண்ட்ரோ, மண்டல்டங் கிராமங்கள் வழியாக, தவுலத் பெக் ஓல்டியை இணைக்கும் இப்புதிய சாலை அமைக்கும் பணி 2000-இல் துவங்கப்பட்டு, ஏப்ரல் 2019-இல் நிறைவேற்றப்பட்டது.  

இச்சாலை சுல்தான் சுக்சு ஆற்றின் 430 மீட்டர் நீளமுள்ள கர்ணல் செவாங் ரின்சென் நினைவுப் பாலத்தைக் கடந்து செல்கிறது.  

இப்பாலத்தை கடந்த பின், இச்சாலை லே மற்றும் காரகோரம் கணவாய் இடையே அமைந்த முர்கோ கிராமம் வழியாக, இந்திய -சீனாவைப் பிரிக்கும் உண்மையான கட்டுப்பாட்டுக் கோடு அருகே அமைந்த புர்ட்சா மற்றும் கிசில் லங்கர் வழியாக தவுலத் பெக் ஓல்டியை அடைகிறது.  

## கட்டுமானம்
இமயமலையில் 13,000 அடி முதல் 16,000 அடி உயரத்தில், 2000-ஆம் ஆண்டில் துவக்கப்பட்ட துர்புக்-சியோக்-தவுலத் பெக் ஓல்டி சாலைக் கட்டுமானம், 2014-இல் ஆண்டில் நிறைவேற்றுவிதமாக திட்டமிடப்பட்டது. 2011-இல் மேற்கொள்ளப்பட்ட சாலை ஆய்வின் போது, இச்சாலையின் கட்டுமானம் ஆறுகளின் கரையோரங்களில் இருப்பதால், இராணுவ பயன்பாட்டிற்கு உகந்தது அல்ல என முடிவு செய்யப்பட்டது. பின்னர் எல்லைப்புறச் சாலைகள் அமைப்பு இச்சாலையை ஏப்ரல் 2019-இல் நிறைவு செய்தது.  

## அடிக்குறிப்புகள்
# இருகந்தகம்


**இருகந்தகம்** *(Disulfur)* என்பது S<sub>2</sub>. என்ற மூலக்கூற்று வாய்ப்பாட்டால் விவரிக்கப்படும் ஓர் ஈரணு மூலக்கூறாகும். ஈராக்குசிசன் மூலக்கூறுக்கு ஒத்ததாக இருகந்தகமும் இருக்கிறது ஆனால் அறை வெப்பநிலையில் இருகந்தகம் அரிதாகவே தோன்றுகிறது. ஊதா நிறத்திலுள்ள இந்த வளிமம் சூடான கந்தக நீராவிகளில் ஆதிக்கம் செலுத்துகிறது. ஐஓ சந்திரனின் வளிமண்டலத்தில் காணப்படும் சிறிய உட்கூறுகளில் இருகந்தகமும் ஒன்றாகும். வியாழன் கோளுக்குரிய சந்திரனான ஐஓவில் முக்கியமாக SO2 உள்ளடங்கியுள்ளது. இருகந்தகத்தின் உறுதியற்ற நிலைப்புத்தன்மை பொதுவாக இரட்டைப் பிணைப்பு விதியின் பின்னணியில் விவரிக்கப்படுகிறது.  

## தயாரிப்பு

530° செல்சியசு வெப்பநிலையும் 1மில்லிமீட்டர் குறைந்த அழுத்தமும் கொண்ட கந்தகத்தை 720° செல்சியசு வெப்பநிலைக்கு சூடுபடுத்தினால் ஊதாநிறமுள்ள இருகந்தக வளிமம் உருவாகிறது. கார்பனைல் சல்பைடின் வளிமண்டலத்தை பாதரச ஒளியுணர்வு மிகைப்பியைப் பயன்படுத்தி புற ஊதா ஒளியுடன் கதிர்வீச்சுக்கு உட்படுத்தும்போதும் அல்லது CS<sub>2</sub>, H<sub>2</sub>S<sub>2</sub>, S<sub>2</sub>Cl<sub>2</sub> அல்லது C<sub>2</sub>H<sub>4</sub>S, PSF<sub>3</sub> அல்லது COS போன்றவற்றை கதிர்வீச்சுக்கு உட்படுத்தும்போதும் இருகந்தகம் தயாரிக்கப்படுகிறது.  
### இயற்கையில் இருகந்தகம்
வியாழனின் சந்திரன் ஐஓவின் மேற்பரப்பில் பீலே எரிமலைக்கு அருகில் இருந்து உமிழப்படும் வளிமத்தில் இருகந்தகம் கண்டறியப்பட்டுள்ளது.  

## பண்புகள்

S2 இன் அடிநிலை ஒரு மும்மையாகும். O2 மற்றும் SO போன்ற இணைக்கப்படாத இரண்டு எலக்ட்ரான்கள் இந்த ஈரியங்குருபில் உள்ளன. S-S 189 பைக்கோமீட்டர் பிணைப்பு இடைவெளியை S-S பிணைப்பு பெற்றுள்ளது. S8 இல் இடம்பெற்றுள்ள 206 பைக்கோமீட்டர் பிணைப்பு இடைவெளி கொண்ட S-S ஒற்றைப் பிணைப்புகளை விட இது நீளம் குறைந்ததாகும். இருகந்தகம் 715 செ.மீ−1 இல் இராமன் நிறமாலை அதிர்வெண்பட்டையில் அடையாளம் காணப்படுகிறது. தொடர்புடைய ஆக்குசிசனின் O-O மூலக்கூறு 1556 செ.மீ−1 இல் அடையாளம் காணப்படுகிறது. S-S மூலக்கூறின் பிணைப்பு ஆற்றல் 430 கிலோயூல்/மோல் ஆகும். இதேபோல தொடர்புடைய ஆக்சிசன் மூலக்கூறின் பிணைப்பு ஆற்றல் 498 கிலோயூல்/மோல் ஆகும்.  
சூரிய ஒளியில் 7.5 நிமிடம் சராசரி ஆயுட்காலம் கொண்ட இருகந்தகம் உடனடியாக ஒளியணுக்களால் ஒளிப்பிரிகை அடைகிறது.
# அதிஉயர் மலை போர்ப் பயிற்சிப் பள்ளி



**அதிஉயர் மலை போர்ப் பயிற்சிப் பள்ளி** (**High Altitude Warfare School** (**HAWS**) இமயமலையின் பனிபடர்ந்த மிக உயரமான மலைப்பகுதிகளில் குளிர்காலங்களிலும் இந்தியப் படைவீரர்கள் போரிடுவதற்கு பயிற்சி தருவதற்கு, காஷ்மீர் பள்ளத்தாக்கின் குல்மார்க் பகுதியில், அப்போது இராணுவ பிரிகேடியராக இருந்த கே. எஸ். திம்மையாவால் இந்த பனிமலை போர் பயிற்சிப் பள்ளி (**ski school**) 1948-இல் துவக்கப்பட்டது. பின்னர் 1962-இல் இதன் பெயர் அதிஉயர் பனிமலை போர்ப் பயிற்சிப் பள்ளி என பெயர் மாற்றம் செய்யப்பட்டது. இப்பயிற்சிப் பள்ளி உலகின் மலைப்போர்க்கலை பயிற்சி அளிக்கும் நிறுவனங்களில் ஒன்றாகும். இப்பயிற்சி பள்ளியில் ஆண்டுதோறும் ஐக்கிய அமெரிக்க நாடு, ஐக்கிய இராச்சியம், ஜெர்மனி போன்ற நாடுகளிலிருந்து வரும் இராணுவ வீரர்களுக்கு. இந்த அதிஉயர் மலை போர்ப் பயிற்சி பள்ளி நிறுவனம், சியாச்சின் போன்ற பனிபடர்ந்த உயரமான மலைகளில் போரிடுதவதற்கு தேவையான சிறப்புப் பயிற்சிகள் வழங்குகிறது.  

## வரலாறு
1947 இந்திய பாகிஸ்தான் போரின் போது, இந்தியாவின் காஷ்மிரின் வடக்கே அமைந்த பனிபடர்ந்த உயரமான மலைப் பகுதியான ஜில்ஜித்-பல்டிஸ்தான் பகுதிகளை கைப்பற்றிய, பாகிஸ்தானிய பஷ்தூன்களிடமிருந்து, போதிய மலைப்போர் பயிற்சியில்லாத இந்திய இராணுவத்தால் கைப்பற்ற இயலவில்லை. எனவே இந்தியப் படைவீரர்களுக்கு பனிபடந்த உயரமான மலைகளில் போரிடுவதற்கு தேவையான பயிற்சி வழங்கவே, டிசம்பர் 1948-இல் பிரிகேடியாராக இருந்த கே. எஸ். திம்மையா தலைமையில், காஷ்மீரின் குல்மார்க்கில் இந்த மலைப் போர் பயிற்சிப் பள்ளி நிறுவப்பட்டது. 8 ஏப்ரல் 1962-இல் இப்பயிற்சிப் பள்ளியை தரம் உயர்த்தி அதிஉயர் மலை போர்ப் பயிற்சிப் பள்ளி என பெயர் மாற்றம் செய்யப்பட்டது. இப்பயிற்சி பள்ளியில் பயிற்சி முடித்தவர்களுக்கு, உலகின் உயரமான மலைப்போர்க்களமான காரகோரம் மலைத்தொடரில் உள்ள சியாச்சின் போர்க்களத்திற்கு அனுப்பிவைக்கப்படுகின்றனர்.  

## ஊடகம்
இந்த பயிற்சிப் பள்ளி வழங்கும் பனிபடர்ந்த உயரமான மலைகளில் ஏறுவது, வாழ்வது, போரிடுவது போன்ற பயிற்சிகளை டிஸ்கவரி சானல் **வீர் டிஸ்கவரி** ("Veer by Discovery") எனும் தலைப்பில் ஆவணப்படமாக வெளியிட்டுள்ளது.
# தோம் ஏபல்

**தோம் ஏபல்** *(Tom Abel)* (born 1970) ஒரு செருமானிய அண்டவியலாளர் ஆவார். இவர் அண்டவியல் கட்டமைப்பை ஆய்வு செய்துவருகிறார். இவர் புடவியின் முதல் தலைமுறை விண்மீன்களில் அருகிய பொன்ம அடர்விண்மீன்களின் ஈர்ப்புக் குலைவை முதன்முதலாக மதிப்பீடு செய்தார். இந்த ஆய்வை இவர் கிரெகு எல். பிறையன், மைக்கேல் எல். நார்மன் ஆகியோரோடு இணைந்து செய்து 2000 ஆம் ஆண்டில் அறிவியல் இதழில் வெளியிட்டார் (2002, 295, 93). இவர் தன் முனைவர் பட்டத்தை 2000 ஆம் ஆண்டில் முனிச்சில் அமைந்த உலூத்விக் மாக்சுமில்லன் பல்கலைக்கழகத்தில் பெற்றார்.  

இவர் கலிபோர்னியாவில் உள்ள பாலோ அல்டாவில் அமைந்த சுட்டான்போர்டு பல்கலைக்கழகத்தின் இயற்பியல் பேராசிரியரும் சிலாக் (SLAC) தேசிய முடுக்கி ஆய்வகத்தின் துகள் இயற்பியலாளரும் வானியற்பியலாளரும் ஆவார். இவர் 2013 முதல் 2018 வரை காவ்லி துகள்வானியற்பியல், அண்டவியல் நிறுவன இயக்குநராக இருந்து வருகிறார்.  

## பின்னணி
ஏபல் செருமனியில் உள்ள உலோவர் பவாரியாவில் பிறந்தார்.  

## பணிகள்
இவரது முதன்மையான ஆர்வங்களாக பின்வருப் பணிகள் அமைகின்றன:  
- பாழ்நிலை (Primordial) விண்மீன் உருவாக்கம்
- புடவியின் கட்டமைப்பு உருவாக்கமும் மறுமின்னணுவாக்கமும்
- வானியற்பியல்சார் பாய்ம இயங்கியல்
- கதிரியக்க பரிமாற்றம்
# இராபர்ட்டோ ஆபிரகாம்



**இராபர்ட்டோ ஆபிரகாம்** *(Roberto Abraham)*, (பிறப்பு: 12 ஏப்பிரல் 1965, மணிலா, பிலிப்பைன்சு) ஒரு கனடிய வானியலாளரும் அண்டவியலாளரும் ஆவார். இவர் டொராண்டோ பல்கலைக்கழகத்தில் வானியல் பேராசிரியராக பணிபுரிகிறார். இவர் கனடிய அரசு கழக ஆய்வுறுப்பினரும் ஆவார்]].  

## கல்வி
ஆபிரகாம் 1987 இல் தன் இளம் அறிவியல் பட்டத்தைப் பிரித்தானிய கொலம்பியா பல்கலைக்கழகத்த்ல் இருந்து பெற்றார்,இவர் தன் முனைவர்பட்டத்தை 1992 இல் ஆக்சுபோர்டு பல்கலைக்கழகத்தில் இருந்து பெற்றார். இவரது ஆய்வு வழிகாட்டிகள் இயான் எம். மெக்கார்த்தியும் உரோசர் டேவீசும் ஆவர்.  

## தொழில்
இவரது வாழ்க்கை அளவன்சாரா புள்ளியியல் முதல் பால்வெளி புறவடிவ வகைபாடு, குறிப்பாக உயர்செம்பெயர்ச்சி நெடுக்கத்திலான வகைபாடு வரையிலும் தொடக்கநிலை ஆழ்வெளிப் புலங்களின் ஆய்வுக்காகவும் பெயர்பெற்றதாகும். இவர் "ஜெமினி ஆழ்வெளி ஆய்வில்" தலைமையாளர்களில் ஒருவர் ஆவார். இது மிகத் தொடக்கநிலை நீள்வட்ட பால்வெளிகளின் படிமலர்ச்சி உள்ளங்கிய பல குறிப்பிடத் தக்க முடிவுகளுக்கு வழிவகுத்தது. அவற்றில் பெரும்பாலாவை ஏன் மிகப் பழையனவாக அமைகின்றன என்பதற்கு விளக்கமும் தந்தது.  

இவர் நடப்பில் டிரேகான்பிளை தொலையொளிப்பட அணித் தொலைநோக்கியின் இணை முதன்மை ஆய்வாளர்களில் ஒருவராக உள்ளார். இது மீவிரவல் பால்வெளிகளை அதாவது, மீத்தாழ் மேற்பரப்புப் பொலிவு பால்வெளிகளைக்கட்புல ஒளி அலைநீளங்களில் படிமமாக்குகிறது.  

இவர் 2016 முதல் 2018 வரை கனடிய வானியல் கழகத் தலைவராக இருந்தார். இவர் நடப்பு ஜேம்சு வெபு விண்வெளித் தொலைநோக்கி அறிவுரைக்குழுவில் பங்கேற்று வானியல் சமுதாயத்துக்குப் பணிபுரிகிறார் இவர் கனடிய அரசு வானியல் கழகத்தின் தகைமைத் தலைவராகவும் விளங்கினார்.  

## தகைமைகளும் விருதுகளும்
- 2005 – டொரான்ட்டோ பல்கலைக்கழகத்தின் கலை, அறிவியற்புலச் சிறப்பான கற்பித்தல் விருது
- 2011 – கனடிய வானியல் கழகத்தின் பி,ஜி. மார்ட்டின் தகைமை
- 2015 – கனடிய அரசு கழகத்தின் ஆய்வுறுப்பினர்
- 2017 – கனடிய மன்றக் கில்லம் ஆய்வுநல்கை
# இந்து மேளா


**இந்து மேளா (Hindu Mela )** என்பது 1867 ஆம் ஆண்டில் கொல்கத்தாவில் தொடங்கப்பட்ட ஒரு அரசியல் மற்றும் கலாச்சார விழாவாகும். பிரித்தனில் தயாரிக்கப்பட்டு இறக்குமதி செய்யப்பட்ட தயாரிப்புகளை விட, இந்தியாவில் தயாரிக்கப்பட்ட பொருட்களுக்கு நகரவாசிகளிடையே தேசிய பெருமித உணர்வை ஏற்படுத்துவதே இதன் முதன்மை நோக்கமாக இருந்தது. இதில் சுதேசி மல்யுத்தம், சுதேசி கலை மற்றும் பாராயணம் மற்றும் சுதேசி கவிதை மற்றும் பாடல்களின் நிகழ்ச்சிகள் ஆகியவை அடங்கும். மேளா 1880 வரை தவறாமல் நிகழ்ந்தது. அதன் பிறகு மற்ற இயக்கங்கள் நிறுவப்பட்டதால் இது தன் முக்கியத்துவத்தை இழந்தது.  

## நிறுவனம்
1867 ஆம் ஆண்டில், வங்காளத்தின் படித்த பூர்வீக மக்களிடையே தேசிய உணர்வை மேம்படுத்துவதற்கான இராஜ்நாராயண பாசு என்பவரால் தேசிய ஆய்வறிக்கை வெளியிடப்பட்டது. இந்த கையேட்டால் ஈர்க்கப்பட்ட நவகோபால் மித்ரா என்பவர் 1867 இல் இந்து மேளா மற்றும் தேசிய சங்கத்தை நிறுவினார். மேளா முதலில் சைத்ரா மேளா என்று அழைக்கப்பட்டது . மேளாவை நிறுவுவதற்கு ஜோராசங்காவின் தாகூர் குடும்பத்தினர் நிதியுதவி அளித்தனர். இந்த நிகழ்வில் தாகூர் குடும்ப உறுப்பினர்கள் கவிதைகளை இயற்றினர். மேலும் பாடல்களையும் பாடினர்.  

## பின் வரும் காலங்கள்
சத்யேந்திரநாத் தாகூர் இந்து மேளாவுடன் ஆழமாக தொடர்பு கொண்டிருந்தார். இவர் மேற்கு இந்தியாவில் இருந்ததால் ஏப்ரல் 1867இல் நடைபெற்ற இந்து மேளாவின் நிறுவன அமர்வில் கலந்து கொள்ளவில்லை. இருப்பினும், இரண்டாவது அமர்வில் இவர் கலந்து கொண்டார். இவர் "*மைல் சபே பாரத் சாந்தன், எக்டன் கஹோ கான்*"" ( "ஒன்றிணை, இந்தியாவின் குழந்தைகளே, ஒற்றுமையாகப் பாடுங்கள்") என்ற பாடலை இயற்றினார். இது இந்தியாவின் முதல் தேசிய கீதமாகப் புகழப்பட்டது.  

மேளாவின் நிறுவன ஆண்டுகளில் மிகவும் இளமையாக இருந்தபோதிலும், இரவீந்திரநாத் தாகூர் ஆழ்ந்த ஈடுபாடு கொண்டிருந்தார். இங்குதான் இவர் முதலில் பிரிட்டிசு எதிர்ப்பு உணர்வுகளை வெளிப்படுத்தினார். இது பிற்கால வாழ்க்கையில் இவரது நம்பிக்கைகளை வடிவமைத்தது. மேளாவின் பத்தாவது ஆண்டுக் கொண்ட்டாட்ட நாளில், இரவீந்திரநாத் தாகூர் தில்லியில் ஒரு பகட்டான தர்பாரை நடத்திய அன்றைய தலைமை ஆளுநர் லிட்டன் பிரபுவின் முடிவை எதிர்த்து ஒரு கவிதையை வெளியிட்டார். இதில் விக்டோரியா மகாராணி "இந்தியாவின் பேரரசி" என்று அறிவிக்கப்பட்டார். பிரிட்டிசு இராச்சியத்தை பகிரங்கமாக தாக்கிய தாகூரின் முதல் செயல்களில் இதுவும் ஒன்றாகும்.  

இந்து மேளாவின் பல அமைப்பாளர்கள் ஒன்று கூடி ஒரு ரகசிய சமுதாயத்தை உருவாக்கினர். சஞ்சிவனி சபா, இது சுதேசி தீப்பெட்டிகளையும், சுதேசி தறிகளில் நெய்த துணியையும் தயாரித்தது.  

இந்து மேளா உள்நாட்டு உடல் விளையாட்டுகளுக்கு போதுமான வெளிப்பாட்டை வழங்கியது. மேளாவின் முதல் அமர்வில், நகரத்தின் புகழ்பெற்ற மல்யுத்த வீரர்கள் அழைக்கப்பட்டு வாழ்த்தப்பட்டனர். பின்வரும் அமர்வில், குச்சிச் சண்டை மற்றும் மல்யுத்தம் போன்ற உள்நாட்டு உடல் விளையாட்டுகளுக்கான போட்டிகள் ஏற்பாடு செய்யப்பட்டன. 1874 ஆம் ஆண்டில், மேளாவின் ஐந்தாவது அமர்வு நடைபெற்றபோது, உடல்தகுதி நிகழ்ச்சிகளுக்கான நுழைவுக் கட்டணம் 50 பைசா விகிதத்தில் விற்கப்பட்டன. இந்த வெளிப்பாட்டின் விளைவாக, பல பள்ளிகள் தங்கள் பாடத்திட்டத்தில் உடற்கல்வியை அறிமுகப்படுத்தின. இந்திய ஆட்சிப்பணித் தேர்வுகளிலும் பாடத்திட்டத்தில் உடற்கல்வி சேர்க்கப்பட்டுள்ளது.
# தென்னவன் மறவன்

**தென்னவன் மறவன்** என்று போற்றப்படுபவன் **சிறுகுடி கிழான் பண்ணன்**. இவன் சங்ககால வள்ளல்களில் ஒருவன். மதுரை அளக்கர் ஞாழலார் மகனார் மள்ளனார் என்னும் புலவர் இவனது கொடைத்தன்மையைப் போற்றிப் பாடியுள்ளார். இந்தப் பாடல் சிதைந்த நிலையில் உள்ளது. என்றாலும் தெளிவான கருத்துகள் சிலவற்றைக் குறிப்பிடுகிறது.  

"வினைப் பகடு ஏற்ற மேழி" என்னும் தொடர் இவன் உழவன் என்பதைத் தெளிபடுத்துறது.  
"தென்னவன் மறவன்" என்று இவன் குறிப்பிடப்படுவதால் இவன் பாண்டியனுக்குப் படைத்தலைவனாக விளங்கினான் என்பது புலனாகிறது. "பெரும்பெயர்" என்று பாடலில் வரும் தொடர் இவனைக் குறிக்கிறது போலும். இவன் தன்னைப் பாதுகாக்கும் அரசன் வழுதி என்று குறிப்பிடுகிறான்.  

வெள்ளிக் கோள் சூரியன் தோன்று திசைக்குத் தெற்குப் பக்கம் தோன்றினால் மழை பெய்யாது என்பது தமிழர் கண்ட வானியல். இப்படிப்பட்ட காலத்தில் சென்ற கிணைமகன் வறுமை தீர இவன் கொடை வழங்கினான்.  

## மேற்கோள்
# இந்திய தேசிய இராணுவக் கல்லூரி



**இராஷ்டிரிய இந்திய இராணுவக் கல்லூரி** (*Rashtriya Indian Military College* (*RIMC*) இந்தியாவின் உத்தராகண்ட் மாநிலத்தில் உள்ள டேராடூனின் செயல்படும் ஆண் பையன்களுக்கான இராணுவப் பயிற்சிப் பள்ளி ஆகும். இது பிரித்தானிய இந்திய அரசால் நிறுவப்பட்டதாகும்.  

ஐக்கிய இராச்சியத்தின் வேல்ஸ் இளவரசர் எட்டாம் எட்வர்டு, இராஷ்டிரிய இந்திய இராணுவக் கல்லூரியை 1922-இல் துவக்கி வைத்தார். இதனை இந்திய அரசு நடத்துகிறது. 138 ஏக்கர் பரப்பளவில் உள்ள இக்கல்லூரியில் சேர 11.5 வயது நிறைவடைந்த ஆண் பையன்களை, ஆண்டுதோறும் இருமுறை, நுழைவுத் தேர்வு மூலம் அனுமதிக்கப்படுகின்றனர். இக்கல்லூரியில் 8 முதல் 12-ஆம் வகுப்புகள் வரை வழக்கமான அறிவியல் பாடங்களுடன், அடிப்படை இராணுவப் பயிற்சியையும் வழங்குகிறது. இக்கல்லூரியில் 12 மாணவர்களுக்கு ஒரு ஆசிரியர் வீதம் உள்ளனர். இக்கல்லூரியின் முன்னாள் மாணவர்களில் மிகவும் புகழ் பெற்றவர்கள் ஜெனரல் கே. எஸ். திம்மையா மற்றும் அக்சர் கான் போன்றவர்கள் ஆவார். வகுப்பு துவங்கும் போது மாணவர்களின் வயது 11.5 முதல் 13-க்குள் இருத்தல் வேண்டும். நுழைவுத் தேர்வில் ஆங்கிலம் (125 மதிப்பெண்), கணக்கு (200) மற்றும் பொது அறிவு (75) என மூன்று பாடங்கள் கொண்டிருக்கும். மாணவர்கள் ஒவ்வொரு பாடத்திலும் குறைந்த பட்சம் 50% மதிப்பெண் பெற்றிருக்க வேண்டும். மேலும் நேர்முகத் தேர்வு (Viva-Voce) 50 மதிப்பெண்கள் கொண்டிருக்கும். மாநிலத் தலைநகரங்களில் மட்டும் நடத்தப்படும் நுழைவுத் தேர்வுகளில் வெற்றி பெற்ற மாணவர்கள் உடல் தகுதிச் சான்றிதழ் பெற வேண்டும்.  

## இதனையும் காண்க
- சைனிக் பள்ளிகள்
# தினேந்திரநாத் தாகூர்


**தினேந்திரநாத் தாகூர் (Dinendranath Tagore)** (1882-1935), மேலும் **தினு தாகூர்** என்றழைக்கப்படும் இவர் ஓர் வங்காள இசைக்கலைஞரும் மற்றும் புகழ்பெற்ற பாடகரும், இரவீந்திரநாத் தாகூரின் மூத்த சகோதரரின் பேரனுமாவார். இவர் இரவீந்திரநாத் விரும்பக்கூடிய பல மெட்டுகளை உடனுக்குடன் இசையமைத்தார். விஸ்வபாரதிதியின் இசைப் பள்ளியின் முதல்வராகவும் மற்றும் நடன, நாடகம் மற்றும் இசை நிறுவனமான சங்கீத பவானை என்ற இசைப் பள்ளியின் தொடக்க ஆண்டுகளில் பணிபுரிந்தார். தாகூரின் பாடல்களை ரவீந்திர சங்கீதம் என்ற பெயரில் அறிமுகப்படுத்திய முதல் நபர் இவர்தான்.  

தினேந்திரநாத் திவிஜேந்திரநாத் தாகூரின் மூத்த மகன் திவேபேந்திரநாத்தின் மகன் ஆவார். மேலும் தாகூர் குடும்பத்தைச் சேர்ந்த ஜோரசங்கோ தாகூர் மாளிகையின் கலாச்சார ரீதியாக வளமான சூழலில் பிறந்தார். இவர் குறிப்பாக இந்துஸ்தானி இசையில் நன்கு பயிற்சி பெற்றவராவார்., மேலும் பல ஆரம்பகால ரவீந்திர சங்கீதம் இவரது குரலில் காப்பகங்களிலும் பதிவுகளிலும் காணப்படுகின்றன. மெல்லிசைகளைப் பதிவு செய்வதற்காக, இவர் முதன்மையாக பண்டிட் விஷ்ணு நாராயண் பத்கண்டேவால் புதிதாக முறைப்படுத்தப்பட்ட சர்காம் குறியீட்டைப் பயன்படுத்தினார். ஆனால் இவர் மேற்கத்திய இசைக் குறியீட்டையும் நன்கு அறிந்தவர்.  

தாகூரின் பல நடன நாடகங்களுடனும் இவரது தொடர்பு இருந்தது. இதில் 1933இல் மும்பையில் *தேசர் தேஷ்* (அட்டைகளின் நிலம்) என்ற நிகழ்ச்சியை நிகழ்த்தினார். 1932இல் *நாதிர் பூஜா* என்ற திரைப்படத்திற்கும் இசையமைத்தார்.
# ககனேந்திரநாத் தாகூர்


**ககனேந்திரநாத் தாகூர் (Gaganendranath Tagore)** (1867 செப்டம்பர் 17 - 1938 பிப்ரவரி 14) இவர் வங்காள கலைப் பள்ளியின் இந்திய ஓவியரும் மற்றும் கேலிச் சித்திரம் வரைபவருமாவார். இவரது சகோதரர் அபனீந்திரநாத் தாகூருடன் சேர்ந்து, இவர் இந்தியாவின் ஆரம்பகால நவீன கலைஞர்களில் ஒருவராகக் கருதப்பட்டார்.  

## வாழ்க்கை மற்றும் தொழில்
ககனேந்திரநாத் தாகூர் ஜோராசங்காவில் பிறந்தார். அதன் படைப்பாற்றல் வங்காளத்தின் கலாச்சார வாழ்க்கையை வரையறுத்தது. இவரது சகோதரர் அபனீந்திரநாத் வங்காள கலைப் பள்ளியின் முன்னோடி மற்றும் முன்னணி நிபுணராக இருந்தார். இவர் கவிஞர் இரவீந்திரநாத் தாகூரின் மருமகனும் மற்றும் நடிகை ஷர்மிளா தாகூரின் தந்தைவழி தாத்தாவும் ஆவார்.  

ககனேந்திரநாத் முறையான கல்வியைப் பெறவில்லை. ஆனால் ஓவியர் ஹரிநாராயண பண்டோபாத்யாயின் கீழகத்திய ஓவியப் பயிற்சியினைப் பெற்றார். 1907 ஆம் ஆண்டில், தனது சகோதரர் அபனீந்திரநாத்துடன் சேர்ந்து, இவர் இந்தியக் கலைச்சங்கத்தை நிறுவினார். பின்னர் அது *ரூபம்* என்ற செல்வாக்குமிக்க பத்திரிகையை வெளியிட்டது. 1906 மற்றும் 1910 க்கு இடையில், கலைஞர் ஜப்பானிய தூரிகை நுட்பங்களையும் தூர கிழக்கு கலையின் செல்வாக்கையும் தனது சொந்த படைப்புகளில் சேர்த்து ஒருங்கிணைத்தார். இரவீந்திரநாத் தாகூரின் சுயசரிதையான *ஜீவன்ஸ்மிருதி* (1912) க்கான இவரது ஓவிய எடுத்துக்காட்டுகளால் இது நிரூபிக்கப்பட்டுள்ளது. இவர் தனது *சைதன்யா* மற்றும் *பில்கிரிம்* போன்ற தொடர்களில் தனது சொந்த அணுகுமுறையை வளர்த்துக் கொண்டார். ககனேந்திரநாத் இறுதியில் வங்காளப் பள்ளியின் மறுமலர்ச்சியைக் கைவிட்டு கேலிச்சித்திரத்தை கையில் எடுத்துக் கொண்டார். *தி மாடர்ன் ரிவியூ* என்ற பத்திக்கை 1917 இல் இவரது பல கேலிச்சித்திரங்களை வெளியிட்டது. 1917 முதல், இவரது நையாண்டி ஓவியங்கள் தொடர்ச்சியான அச்சிடப்பட்ட புத்தகங்களில் வெளிவந்தன. அவற்றில் *பிளே ஆப் ஆப்போசைட்ஸ்*, *ரியால்ம் ஆஃப் தி அப்சர்ட்* மற்றும் *ரிபார்ம் ஸ்கிரீம்ஸ்* போன்றவை அடங்கும்.  

1920 மற்றும் 1925க்கும் இடையில், ககனேந்திரநாத் நவீனத்துவ ஓவியத்தில் சோதனைகளை முன்னெடுத்தார். *பார்த்தா மிட்டர்* என்பவர் அவரை "1940 களுக்கு முன்னர் கியூபிஸத்தின் மொழியையும் தொடரியலயையும் தனது ஓவியத்தில் பயன்படுத்திய ஒரே இந்திய ஓவியர்" என்று விவரிக்கிறார். 1925 முதல், இவர் ஒரு சிக்கலான பிந்தைய கியூபிஸ்ட் பாணியை உருவாக்கினார்.  

ககனேந்திரநாத் நாடகத்திலும் மிகுந்த ஆர்வம் காட்டினார். மேலும் லூயிஸ் கரோல், *போதர் பகதூர்* ('ஓட்டர் தி கிரேட்') முறையில் குழந்தைகள் புத்தகத்தையும் எழுதினார்.
# கூனம்பட்டி



**கூனம்பட்டி** ( Goonampatti ) என்பது இந்தியாவின், தமிழ்நாட்டின், கிருஷ்ணகிரி மாவட்டம், ஊத்தங்கரை வட்டத்துக்கு, உட்பட்ட ஒரு சிற்றூர் ஆகும்.  

## மக்கள்வகைப்பாடு
இந்த ஊரானது மாவட்டத்தின் தலைநகரான கிருஷ்ணகிரியில் இருந்து 37 கிலோமீட்டர் தொலைவிலும், மாநிலத் தலைநகரான சென்னையில் இருந்து 247 கிலோமீட்டர் தொலைவிலும் உள்ளது. 2011 ஆண்டு மக்கள் கணக்கெடுப்பின்படி இக்கிராமத்தில் 166 வீடுகள் உள்ளன. கிராமத்தின் மொத்த மக்கள் தொகையானது 673 ஆகும். இதில் ஆண்கள் எண்ணிக்கை 344, பெண்களின் எண்ணிக்கை 329 என உள்ளது. மக்களின் கல்வியறிவு விகிதமானது 51.9% என உள்ளது. இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.  

## மேற்கோள்
# ஆங்கிலேய பாரசீகப் போர்



**ஆங்கிலேய-பாரசீகப் போர்** (*Anglo–Persian War*) பிரித்தானிய கிழக்கிந்தியப் படைகளுக்கும், பாரசீகத்தை (தற்கால ஈரான்) ஆண்ட குவாஜர் பேரரசின் படைகளுக்கும் 1 நவம்பர் 1856 முதல் 4 ஏப்ரல் 1857 முடிய நடைபெற்ற போராகும். பிரித்தானியர்கள் கட்டுப்பாட்டில் இருந்த ஆப்கானித்தானின் ஹெராத் நகரத்தை பாரசீகர்கள் கைப்பற்றினர். ஹெராத் நகரத்தை விட்டு வெளியேற பாரசீகர்களை, பிரித்தானிய கிழக்கிந்திய ஆட்சியாளர் கேட்டுக் கொண்டனர். இதனை பார்சீகர்கள் மறுத்த காரணத்தால் இப்போர் நடைபெற்றது. போரின் முடிவில், பாரசீகப் படைகள் தோற்றது. 1857-இல் செய்து கொள்ளப்பட்ட பாரிஸ் உடன்படிக்கையின் படி, பாரசீகர்கள் ஹெராத் நகரத்திலிருந்து படைகள் திரும்பப் பெற்றனர்.அதே போல் பிரித்தானிய இந்தியப் படைகளும் பாரசீகத்திலிருந்து வெளியேறினர்.
# இராமசாமி பரமேஸ்வரன்



**மேஜர் இராமசாமி பரமேஸ்வரன்** (**Ramaswamy Parameswaran**), பரம் வீர் சக்கரம் (13 செப்டம்பர் 1946, மும்பை – 25 நவம்பர் 1987) இந்தியாவின் மும்பை நகரத்தில் 1946-இல் பிறந்த பரமேஸ்வரனின் தந்தை பெயர் இராமசாமி ஆகும். இவர் இந்திய அரசு நடத்தும் இராணுவ அதிகாரிகளுக்கான நுழைவுத் தேர்வில் (Short Service Commission) வென்று, 16 ஜனவரி 1972 அன்று இந்திய இராணுவத்தின் மகர் ரெஜிமெண்டின் 15-வது பட்டாலியனில் இராணுவ அதிகாரியாக பணியில் சேர்ந்தார். ஈழப் போரின் போது இந்திய அமைதி காக்கும் படை இணைந்த பரமேஸ்வரன் பவான் நடவடிக்கையின் பல வீரதீர சாகசங்கள் செய்து, 25 நவம்பர் 1987 அன்று வீரமரணம் அடைந்தார். மேஜர் பரமேஸ்வரனின் இறப்பிறகுப் பின்னர், பரமேஸ்வரனின் வீரச் செயல்களைப் பாராட்டி, இந்தியக் குடியரசுத் தலைவர், மேஜர் பரமேஸ்வரனின் குடும்பத்தினர் மூலம் 1988-ஆம் ஆண்டில் பரம் வீர் சக்கரம் விருது வழங்கப்பட்டது.  

## மரபுரிமைப் பேறுகள
பரம் வீர் சக்கரம் விருது பெற்றவர்களுக்கான வரிசையில் மேஜர் பரமேஸ்வரனின் மார்பளவுச் சிலை]]  

- 1998-இல் சென்னை ஆற்காடு சாலையில் முன்னாள் இராணுவத்தினருக்கு கட்டப்பட்ட குடியிருப்பு காலனிக்கு மேஜர் பரமேஸ்வரின் நினைவாக **மேஜர் பரமேஸ்வரன் விகார்** எனப்பெயரிட்டு மரியாதை செய்யப்பட்டது.
- சென்னை, சைதாப்பேட்டையில் உள்ள சிறீநகர் காலனியில் இயங்கும் முன்னாள் இராணுவத்தினர் நலச்சங்க கட்டிடத்திற்கு **மேஜர் பரமேஸ்வரன் மாளிகை** எனப்பெயரிட்டு மரியாதை செய்யப்பட்டது.
- புதுதில்லியில் உள்ள தேசிய போர் நினைவுச்சின்னம் வளாகத்தில் பரம் வீர் சக்கரம் விருது பெற்றவர்களுக்கான வரிசையில் மேஜர் பரமேஸ்வரனின் மார்பளவுச் சிலை நிறுவப்பட்டுள்ளது.
- அந்தமான் நிக்கோபார் தீவுகளில் இதுவரை பெயரிடப்படாத தீவுகளுக்கு இந்திய அரசு சனவரி 2023ல் மேஜர் ராமசாமி பரமேஸ்வரன் உள்ளிட்ட பரம் வீர் சக்கர விருது பெற்ற 21 வீரத்தியாகிகளின் பெயர்கள் சூட்டி கௌரவப்படுத்தியது.

## இதனையும் காண்க
- பரம் வீர் சக்கரம் விருது பெற்றவர்கள்
# சாவோ மிக்கல் தீவு


**சாவோ மிக்கல் தீவு**, போர்த்துக்கேயத் தீவுக்கூட்டமான அசோரசின் மிகப்பெரியதும் அதிக மக்கட்டொகை கொண்டதுமான தீவு ஆகும். இதன் பரப்பளவு 760 சதுர கிலோமீட்டர் ஆகும். இதன் மக்கட்டொகை 140,000 ஆகும். தீவின் பெரிய நகரமாகவும் பொருளாதாரத் தலைநகரமாகவும் விளங்கும் பொன்டா தெல்கொடாவில் சுமார் 45,000 பேர் வசிக்கின்றனர். பதினைந்தாம் நூற்றாண்டின் ஆரம்பத்தில் கொன்சாலோ வெல்கோ கப்ராலலினால் கண்டுபிடிக்கப்பட்ட இரண்டாவது தீவு இதுவாகும். மத்திய பகுதியில் எரிமலைகள் காணப்படுவதால் குடியேற்றங்கள் பெரிதும் கரையோரங்களிலும் மத்திய சமவெளிப்பகுதியிலும் அமைந்துள்ளன.
# கர்க்க புத்தர்



**கர்க்க புத்தர் சிற்பம்** (**Kargah Buddha**) பாகிஸ்தான் ஆக்கிரமிப்பு காஷ்மீரின் வடக்கில் அமைந்த ஜில்ஜித்-பால்டிஸ்தான் பகுதியில் உள்ள கில்கித் நகரத்திலிருந்து 6 கிலோ மீட்டர் தொலைவில் கர்க்க புத்தர் சிற்பம் உள்ளது. இச்சிற்பம் 1938-1939-ஆம் ஆண்டுகளில் கண்டுபிடிக்கப்பட்டது.  

கிபி 7-ஆம் நூற்றான்டில் இங்குள்ள பாறையில் 50 அடி உயரத்திற்கு புத்தரின் சிற்பம் செதுக்கப்பட்டுள்ளது.  

கிபி 3-ஆம் நூற்றாண்டு முதல் 11-ஆம் நூற்றாண்டு முடிய கில்கித் பகுதி பௌத்த சமயத்தின் மையமாக விளங்கியது. இதன் வடக்கில் 400 மீட்டர் தொலைவில் உள்ள தூபியில் சமஸ்கிருத மொழி கல்வெட்டுக்களுடன் உள்ளதை, 1931-ஆம் ஆண்டின் அகழ்வாராய்ச்சியின் போது கண்டுபிடிக்கப்பட்டது. இக்கல்வெட்டுக் குறிப்புகளைக் கொன்டு, கர்க்க புத்தர் சிற்பம் கண்டுபிடிக்கப்பட்டது.
# ஹரகுமார் தாகூர்

**ஹரகுமார் தாகூர் (Hara Kumar Tagore)** (1798-1858) இவர், கொல்கத்தாவின் ஓர் முன்னணி நில உரிமையாளாரகவும், கொடையாளியாகவும் சமசுகிருத அறிஞராகவும், எழுத்தாளாராகவும் மற்றும் இசைக்கலைஞராகவும் இருந்துள்ளார். இவர் தாகூர் குடும்பத்தைச் சேர்ந்த பாதுரியகட்டா கிளையைச் சேர்ந்தவர்.  

கோபி மோகன் தாகூரின் மூத்த மகனான இவர், தனது தந்தையின் மறைவுக்குப் பிறகு பாதுரியகட்டா குடும்பத்திற்கு தலைமை தாங்கினார்.  

## பணிகள்
ஹரகுமார் தாகூர், இந்து வேதங்கள், சமசுகிருதம் மற்றும் ஆங்கிலம் ஆகியவற்றைக் கற்றார். இவர் விமர்சன ரீதியாக பாராட்டப்பட்ட புத்தகங்களைத் தொகுத்தார். *சப்தகல்பத்ரம்* என்ற நூலைத் தொகுப்பதில் இராதாகாந்த தேவ் என்பவருக்கு (1783–1867) உதவினார்.  

### படைப்புகள்
மேலும், அரதத்வா-தீதி (1881), புராச்சரண-போதினி (1895) மற்றும் சிலா-சக்ரார்த்தபோதினி போன்ற நூல்கள்: இவரால் இயற்றப்பட்டது. சிலா-சக்ரார்த்தபோதினி என்பது பல்வேறு வகையான கற்களைக் கையாள்கிறது, அவை நாராயணனின் அடையாளமாக வணங்கப்படுகின்றன. பல்வேறு தாந்த்ரீக சடங்குகள், குறிப்பாக காளி வழிபாடு தொடர்பான நடைமுறை விஷயங்களில் ஒரு கையேட்டையும் எழுதினார்.  

### இசையமைப்பாளர்
சமசுகிருதத்தில் உதவித்தொகை பெற்ற ஒரு இசைக்கலைஞரான இவர் குறிப்பிடத்தக்க இசையமைப்பாளராகவும் இருந்தார்.  

## குடும்பம்
இவர் பிரசன்னா குமாரின் அண்ணன் ஆவார். ஹரா குமார் 1858இல் இறந்தார்; இவரது மூத்த மகன் மகாராஜா சர் ஜதிந்த்ரமோகன் தாகூர் அவர்களால், குடும்பத்தின் பாதுரியகட்டா கிளை கிளைத்து வளர்ந்தது. மேலும், கலை மற்றும் இசைக்காக இவர் தாராளமாக பணத்தை நன்கொடையாக வழங்கினார்.  

இவர் புகழ்பெற்ற "எமரால்டு போவர்," என்றா ஒரு அழகான மாளிகையை கட்டியிருந்தார். இதை மேற்கு வங்க அரசு கையகப்படுத்தியது. இது இப்போது ரவீந்திர பாரதி பல்கலைக்கழகத்தின் ஒரு பகுதியாக உள்ளது.  

கொல்கத்தாவில் உள்ள ஒரு சதுக்கத்திற்கு ஹரகுமார் தாகூர் சதுக்கம் என்று பெயரிடப்பட்டுள்ளது
# இராமநாத் தாகூர்

**இராமநாத் தாகூர்** (*Ramanath Tagore*, அக்டோபர் 26, 1801 - சூன் 10, 1877), **ரோம நாத் தாகூர்** என்றும் உச்சரிக்கப்படும் இவர் 19 ஆம் நூற்றாண்டில் பிரிட்டிசு இந்தியாவில் கொல்கத்தாவில் முன்னணி சமூக பிரமுகர்களில் ஒருவராக இருந்தார். தாகூர் குடும்பத்தைச் சேர்ந்த ஜோராசங்கா கிளையைச் சேர்ந்த இராம்மணி தாகூரின் மகனாவார். மேலும் இவர் துவாரகநாத் தாகூரின் தம்பியும், பிரசன்ன குமார் தாகூரின் உறவினரும் ஆவார். பின்னர், கொல்கத்தாவின் சுற்றுப்புறங்களில் ஒன்றான பட்டாலாவில் குடும்பச் சொத்துகளை வாங்கினார்.  

## சாதனைகள்
இவர் 1829 இல் ஒன்றிய வங்கியின் திவானாக ஆனார். மேலும் வங்கி மூடப்படும் வரை வங்கியுடன் இருந்தார். இவரது சிறு வயதில், இவர் இராசாராம் மோகன் ராயின் கருத்துக்களால் ஈர்க்கப்பட்டார். மேலும், பிரம்ம சமாஜத்தின் அசல் அறங்காவலர்களில் ஒருவராக இருந்தார். பிரிட்டிசு இந்திய சங்கத்தை நிறுவிய நபர்களில் ஒருவரான இராமநாத், 1867 முதல் 1877 வரை அதன் தலைவராகவும் இருந்தார்.  

இந்தியச் சங்கம், அதன் சமகாலச் சங்கமான பிரிட்டிசு இந்தியச் சங்கத்துடன் சேர்ந்து அரசியல் நனவை வளர்ப்பதில் ஒரு வினையூக்கமான பங்கைக் கொண்டிருந்தது. எழுபதுகளின் போது கொல்கத்தா மாணவர் சமூகம் பல சமூகங்களைக் கொண்ட ஒரு தேனீக்கூட்டம் என்று பிபின் சந்திர பாலின் நினைவுக் குறிப்புகளில் கூறப்பட்டுள்ளது. சுரேந்திரநாத்துக்கு அடுத்ததாக, கிறிஸ்டோ தாசு பால், இராஜேந்திர லாலா மித்ரா, இராமநாத் தாகூர், திகம்பர மித்ரா, கே.எம்.பானர்ஜி மற்றும் லால் மோகன் கோசு போன்ற பல தலைவர்கள் இருந்தனர்.  

இந்து மேளாவின் புரவலர்களில் ஒருவராகவும் இவர் இருந்தார். மேற்கத்திய கலையைப் பாராட்ட அந்த காலத்தில் இருந்த அரிதான நபர்களில் ஒருவரான இவர் ஓவியங்களை ஆரம்பத்தில் சேகரித்தவர்களில் ஒருவராவார்.  

## மரியாதை
1866ஆம் ஆண்டில் இவர் வங்காள சட்டமன்றக் குழுவின் உறுப்பினரானார். குத்தகைதாரர்களின் உரிமைகளை பெற கடுமையாக வாதிட்டதினால், இவருக்கு 'போராளிகளின் நண்பன்' என்று பெயரிடப்பட்டது. நகராட்சி விசயங்களில் இவர் ஒரு முக்கிய பங்கைக் கொண்டிருந்தார். முக்கியமாக நிம்தொல்லா தகன மைதானத்தை மாற்றுவதற்கான முன்மொழிவு அதன் அசல் இடத்திலேயே தக்கவைக்கப்பட்டது இவரது முயற்சிகளின் காரணமாக இருந்தது. 1873இல் தலைமை ஆளுநரின் குழுவிற்கு பரிந்துரைக்கப்பட்ட இவர் ஒரு ராஜா என்ற பெயரிடப்பட்டார். விக்டோரியா மகாராணியின் 1874 பிறந்தநாள் கௌரவங்களில், பஞ்சத்தின் போது இவர் ஆற்றிய சேவைகளை அங்கீகரிக்கும் விதமாக, நார்த்ரூக் பிரபு என்பவரால் இந்தியாவின் நட்சத்திரத்தின் தோழராக கௌரவிக்கப்பட்டார்.. 1877ஆம் ஆண்டு பிரகடன தர்பாரில், இவரை இந்தியத் தலைமை ஆளுநர் லிட்டன் பிரபு இவரை மகாராஜா என்று பெயரிட்டார்.  

## எழுதுதல்
பிரசன்னா குமார் தாகூருடன் இணைந்து, *இன்டியன் ரிபார்மர்* என்ற இதழைத் தொடங்கினார் *.* இவர் "இந்து" என்ற புனைப்பெயரில் *ஹர்காரா* மற்றும் *இங்கிலிஷ்மேன்* போன்ற பத்திரிக்கைகளிலும் விரிவாக பங்களித்தார்.
# அமியா தாகூர்


**அமியா தாகூர் (Amiya Tagore)** (ராய்) (1908 பிப்ரவரி 12 - 1986 நவம்பர் 13) இவர் ஓர் பெங்காலி ரவீந்திர சங்கீதப் பாடகராவார். இரவீந்திரநாத் தாகூரிடமிருந்து நேரடியாகக் கற்றுக்கொண்ட சில பாடகர்களில் இவரும் ஒருவர். இவர் தாகூரின் *மாயர் கேளா* என்ற நாட்டிய நாடகத்தில் பிரமாதா என்ற பாத்திரத்தில் நடித்தும் இசையமைத்தும் மற்றும் இயக்கியுமிருந்தார். பின்னர் இவர் தாகூரின் மூத்த சகோதரரின் பேரனுடன் திருமணம் செய்து கொண்டதன் மூலம் தாகூர் குடும்பத்தில் உறுப்பினரானார்.  

## ஆரம்ப கால வாழ்க்கை
வழக்கறிஞர் சுரேந்திரநாத் ராயின் மகளான, இவர் 1908 பிப்ரவரி 12, அன்று கொல்கத்தாவில் பிறந்தார். மேலும் பெதுன் பள்ளி மற்றும் பெதுன் கல்லூரியில் கல்வி பயின்றார். இவர் ஒரு இசுலாமியரிடமிருந்து இசையில் ஆரம்பகால பயிற்சியினைப் பெற்றார். அமியா கவிஞரிடமிருந்து நேரடியாக இரவீந்திர சங்கீதத்தைக் கற்றுக்கொண்டார். இவருக்கு ஒரு மென்மையான குரல் இருந்தது. கவிஞர் இவருக்கு மிகவும் கடினமான தாளங்களை கற்பித்தார். இவர் கிருதிந்திரநாத் தாகூரை மணந்தார்.  

## பிற்கால வாழ்வு
அமியா தாகூர் தனது திருமணத்திற்குப் பிறகு தாகூரின் பிறந்தநாளில் மட்டுமே பொது நிகழ்ச்சிகளை தோன்றினார். சத்யஜித் ராயின் கஞ்சன்யங்கா (1962) என்ற படத்தில் 'ஈ பராபேஸ் ரபே கே ஹே' என்ற பாடலைப் பாடினார். தனது வாழ்க்கையின் முடிவில், 1979 ஆம் ஆண்டில், கொல்கத்தாவில் உள்ள கலாச்சார மையமான இரவீந்திர சதானில் பாடல்களை பாடியதன் மூலம் பார்வையாளர்களை கவர்ந்தார்.
# இலட்சுமிநாத் பாசுபரூவா


**லட்சுமிநாத் பாசுபரூவா (Lakshminath Bezbarua)** (1864 அக்டோபர் 14 - 1938 மார்ச் 26) இவர் ஓர் இந்திய கவிஞரும், புதின ஆசிரியரும் மற்றும் நவீன அசாமிய இலக்கியத்தின் நாடக ஆசிரியருமாவார். இவர் தனது கட்டுரைகள், நாடகங்கள், புனைகதைகள், கவிதை மற்றும் நையாண்டிகள் மூலம், அன்றைய தேக்க நிலையில் இருந்த அசாமி இலக்கியத்திற்கு ஒரு புதிய உத்வேகத்தை அளித்தார். இவர் ஜோனாகி சகாப்தத்தின் இலக்கியத் தலைவர்களில் ஒருவராக இருந்தார். 1921 இல் குவகாத்தியில் நடந்த அனைத்து அசாம் மாணவர்களின் கூட்டத்திற்கு தலைமை தாங்கினார்  

அப்போது நடைமுறையில் இருந்த சமூக சூழலுக்கு இவர் தனது நையாண்டி படைப்புகள் மூலம் பதிலளித்தார். இவரது இலக்கியம் அசாம் மக்களின் ஆழ்ந்த தூண்டுதல்களை பிரதிபலித்தது.  

## ஆரம்ப கால வாழ்க்கை
பாசுபரூவா, 1864 அக்டோபர் 14ஆம் தேதி அசாமில் உள்ள நகாமோ மாவட்டதிலுள்ள அகத்குரி என்ற இடத்தில் பிரம்மபுத்திரா ஆற்றில் ஒரு படகில் பிறந்தார். இவரது தந்தை தினநாத் பாசுபரூவா, பிரிட்டிசு அரசாங்கத்தில் ஒரு மூத்த அதிகாரியாக இருந்தார். அவர், அலுவலக இடமாற்றம் காரணமாக பார்பேட்டாவுக்குச் சென்றார்.  

பாசுபரூவா தனது குழந்தைப் பருவத்தை அசாமின் வெவ்வேறு இடங்களில் கழித்தார். இவரது தந்தை தனது குடும்பத்தினரை பார்பேட்டாவிலிருந்து தேஜ்பூருக்கு அழைத்து வந்தார். தேஜ்பூரிலிருந்து இவர்கள் வடக்கு லக்கீம்பூருக்கு மாறினர். குடும்பத்தினரிடையே குவகாத்தியில் சிறிது காலம் குடியிருந்து, இறுதியாக சிவசாகரில் குடியேறினர்.  

1921 இல் குவகாத்தியில் நடந்த அனைத்து அசாம் மாணவர் மாநாட்டிற்கும் தலைமை தாங்கினார். 1924இல் குவகாத்தியில் நடைபெற்ற அசாம் இலக்கிய மன்றத்தின் 7 வது ஆண்டு அமர்வுக்கு இவர் தலைமை தாங்கினார். இவர் மார்ச் 26 அன்று தனது எழுபது வயதில் திப்ருகாரில் இறந்தார். அசாம் இலக்கிய மன்றம் ஆண்டுதோறும் இந்த நாள் **சாகித்யா திவாசு** என்ற பெயரில் கடைப்பிடிக்கிறது.  

## இலக்கியப் படைப்புகள்
# சோஜி லா சுரங்கச்சாலை



**சோஜி லா சுரங்கச்சாலை** (**Zoji La Tunnel**) இந்தியாவின் இமயமலையில் உள்ள ஜம்மு காஷ்மீர் ஒன்றியப் பிரதேசத்தின் காந்தர்பால் மாவட்டத்தில் உள்ள சோன்மார்க் நகரத்தையும், லடாக் ஒன்றியப் பிரதேசத்தின் கார்கில் மாவட்டத்தில் உள்ள திராஸ் நகரத்தையும் இணைக்கும் 14.2 கிலோ மீட்டர் நீளம் கொண்ட சுரங்கச்சாலைத் திட்டம் ஆகும். சோஜி லா சுரகச்சாலை திட்டத்தை நடைமுறைப்படுத்துவதற்கான ஏலம் சூன் 2020-இல் கோரப்பட்டுள்ளது. குளிர்காலத்தில் ஏழுமாதங்கள், சிறிநகர் - லே நெடுஞ்சாலை பனியால் மூடப்பட்டு போக்குவரத்து அடிக்கடி தடைபடுவதால், பொதுமக்கள், சுற்றுலாப் பயணிகள் மற்றும் இராணுவப் படைகளின் நடமாட்டம் பாதிக்கப்படுகிறது. இதனால் ஆண்டு முழுவதும் சிறீநகர் - லே நெடுஞ்சாலையில் தடையின்றி போக்குவரத்து நடைபெறும் வகையில், சோஜி லா சுரங்கச்சாலையை அமைக்க, ஸோஜி லா கணவாய்யை குடைந்து இருவழிச் சாலைச் சுரங்கசாலை அமைக்கத் திட்டமிடப்பட்டுள்ளது. சிறிநகர் - லே நகரத்தை இணைக்கும் தேசிய நெடுஞ்சாலை 1டி (இந்தியா), புதிதாக அமையவிருக்கும் சோஜி லா சுரங்கச்சாலை வழியாக செல்வதால் பயண நேரம் 3 மணி நேரத்திலிருந்து, 15 நிமிடமாகக் குறைக்கப்படும்.  

ஸோஜி லா கணவாய், சிறிநகர் - கார்கில் செல்லும் வழியில் இமயமலையில் 3,528 மீட்டர் (11,578 அடி) உயரத்தில் அமைந்துள்ளது.  

## சிறப்பம்சங்கள்
- ஐந்தாண்டுகளில் முடிக்கத் திட்டமிட்ட 14.2 கிலோமீட்டர் நீளம் கொண்ட சோஜி லா இருவழிச் சுரங்கச்சாலை திட்டம் நிறைவேற்றிய பின்னர் இது ஆசியாவின் நீளமான சுரங்கச்சாலையாக இருக்கும். குளிர்காலகளில் சோஜி லா கணவாய் பகுதியில் வெப்பநிலை 45 டிகிரி செல்சியசுக்கும் குறைவாக காணப்படும்.
- இச்சுரங்கச்சாலை திட்டத்தின் மேற்கு பகுதியில் காஷ்மீரின் சோன்மார்க் நகரத்திலிருந்து 15 கி.மீ. தொலைவில் உள்ள பால்தால் கிராமம் 3,000 மீட்டர் உயரத்தில் உள்ளது. இச்சுரகச்சாலை திட்டத்தின் கிழக்குப் பகுதியில் லடாக் பிரதேசத்தின் கார்கில் மாவட்டத்தின் திராஸ் கிராமத்தில் அமைந்துள்ளது.
- சோஜி லா சுரங்கச் சாலையின் நிலம் உள்ளிட்டம் மொத்த திட்டமதிப்பீடு ரூபாய் 68 பில்லியன் ஆகும் .
- சோஜி லா இருவழிச் சுரங்கச்சாலை திட்டம் நிறைவேற்றிய பின், சிறிநகரிலிருந்து லே நகரம் வரை ஆண்டு முழுவதும் தடையின்றி போக்குவரத்து நடைபெறும்.

## இதனையும் காணக்
- ஸோஜி லா கணவாய்
- ஜவகர் சுரங்கச்சாலை
- செனானி-நஷ்ரி சுரங்கச்சாலை
- பனிஹால்-காசிகுண்ட் சுரங்கச்சாலை
- பீர் பாஞ்சால் சுரங்க இருப்புப்பாதை
# பிரக்யாசுந்தரி தேவி


**பிரக்யாசுந்தரி தேவி (Pragyasundari Devi)** (1884 - 1950 ), **பிரக்யாசுந்தரி தெபி**, **பிரக்யாசுந்தரி தெபி** **பிரக்னசுந்தரி பாசுபரூவா** என்றும் அழைக்கப்படும் இவர் இந்திய சமையல் புத்தக எழுத்தாளராகவும் மற்றும் பத்திரிகை ஆசிரியராகவும் இருந்தார். இவரது *அமிஷ் ஓ நிரமிஷ் அஹார்* என்ற சமையல் குறிப்புகள் அடங்கிய புத்தகம் வங்காள மொழியில் ஒரு குறிப்பிடத்தக்க ஆரம்ப சமையல் புத்தகமாக இருந்தது.  

## ஆரம்ப கால வாழ்க்கை
பிரக்யாசுந்தரி தேவி விஞ்ஞானி ஹேமந்திரநாத் தாகூரின் மகளும் மற்றும் பூர்ணிமா தேவியின் சகோதரியுமாவார். தத்துவஞானியான தேபேந்திரநாத் தாகூர் மற்றும் தொழிலதிபர் துவாரகநாத் தாகூர் ஆகிய இருவரும் இவரது தாத்தா ஆவர். நோபல் பரிசு பெற்றவரும் கவிஞருமான இரவீந்திரநாத் தாகூர் இவரது மாமா ஆவார். நீட்டிக்கப்பட்ட தாகூர் குடும்பத்தில் உள்ள மற்ற உறவினர்களில், புதின ஆசிரியர் சுவர்ணகுமாரி தேவி இவரது அத்தையாவார். இவரது மாமாக்களில் தத்துவஞானி திவிஜேந்திரநாத் தாகூர், இந்திய ஆட்சிப்பணியாளர் சத்யேந்திரநாத் தாகூர் மற்றும் கலைஞரான ஜோதிரிந்திரநாத் தாகூர் ஆகியோரும் அடங்குவர். இந்திய பெண்ணியலாளர் சரளா தேவி சௌதுராணி இவரது உறவினர் ஆவார்.  

## தொழில்
இவரது முதல் சமையல் புத்தகம் (*அமிஷ் ஓ நிராமிஷ் அஹார்* ) "வங்காள மொழியில் முதல் சமையல் புத்தகம்" என்று அழைக்கப்படுகிறது, இது 1902இல் வெளியிடப்பட்டது. இப்புத்தகத்தில் மலிவு விலைக் காய்கறிகளை திறம்பட பயன்படுத்தி சமையல் செய்ய ஊக்குவித்தார். மேலும் "நிறைய பணம் செலவழிப்பது நல்ல உணவுக்கு உத்தரவாதம் இல்லை" என்று இதன் முதல் தொகுதியில் வீட்டில் சமைப்பவர்களை எச்சரித்தார். இவர் இதன் இரண்டாவது தொகுதியில் சைவ சமையல் பற்றியும், பின்னர் மேலும் இரண்டு சமையல் புத்தகங்களையும் வெளியிட்டார். அதில் சில இறைச்சி உணவுகள் சமையலும் இருந்தன. இவரது பிற்கால சமையல் புத்தகங்கள் அசாமின் சமையல் மற்றும் ஊறுகாய் மற்றும் பாதுகாப்புகளில் கவனம் செலுத்தின.  

1897 ஆம் ஆண்டு தொடங்கி, பிரக்யாசுந்தரி தேவி *புன்யா* என்ற மகளிர் பத்திரிகையைத் பதிப்பித்துள்ளார். அதில் சமையல் குறிப்புகளும் அடங்கும்.  

## தனிப்பட்ட வாழ்க்கை
பிரக்யாசுந்தரி தேவி அசாமிய மொழி எழுத்தாளரும் இலக்கிய முகவருமான லட்சுமிநாத் பாசுபரூவாவை மணந்தார். இவர்களுக்கு நான்கு மகள்கள் இருந்தனர். அவர்களில் ஒருவர் மிக இளம் வயதில் இறந்துபோனார். ஐந்து பேத்திகள் மற்றும் ஒரு பேரன், பதினொரு பேரப்பிள்ளைகள் எனப் பெரியக் குடும்பம் இருந்தது. இவர் தனது சமையல் குறிப்புகளை புத்தக வடிவில் வெளியிட ஊக்குவித்தார். பிரக்யாசுந்தரி தேவி 1950 இல் இறந்தார். இவரது பேத்தியான இரா கோசு "*அமிஷ் ஓ நிராமிஷ் அஹாரி"ன்* சமீபத்திய பதிப்பில் இவரது வாழ்க்கை வரலாற்று அறிமுகத்தை எழுதினார். மேலும் தற்போதைய அளவீடுகள் மற்றும் செய்முறைகளுடன் அதை புதுப்பித்தார். மற்றொரு பேத்தியான, ரீத்தா தேவி, நன்கு அறியப்பட்ட ஒடிசி நடனக் கலைஞராவார்.
# பூர்ணிமா தேவி

**பூர்ணிமா தேவி (Purnima Devi)** (1884-1972) சுதக்சிணா தேவி (Sudakshina Devi) என்றும் அழைக்கப்படும் இவர் புகழ்பெற்ற பிரம்மமான ஹேமேந்திரநாத் தாகூரின் இளைய மகளாவார். மேலும், தாகூர் குடும்பத்தின் ஒரு பகுதியான இரவீந்திரநாத் தாகூரின் மருமகளுமாவார்.  

ஷாஜகான்பூரின் ஜமீந்தாரும் மற்றும் பிரிட்டிசு இந்திய ஆட்சிப் பணியிலிருந்த சர் ஜுவாலா பிரசாத் என்பவரை மணந்தார். பின்னர் பூர்ணிமாவுக்கு கைசர்-இ-ஹிந்த் என்ற பதக்கம் பிரிட்டிசு இராச்சியத்தில் வழங்கப்பட்டது  

## ஆரம்பகால வாழ்க்கை மற்றும் கல்வி
பூர்ணிமா 1884 மே 13 ஆம் தேதி, கொல்கத்தாவின் ஜோராசங்காவில் தாகூர் மாளிகையில் ஹேமேந்திரநாத் தாகூருக்கு மகளாகப் பிறந்தார்.  

பூர்ணிமா தேவி கொல்கத்தாவின் பூங்கா வீதியில் உள்ள ஐரோப்பிய பெண்கள் பள்ளியான லோரெட்டோ பள்ளியில் படித்தார். ஆங்கிலத்துடன் கூடுதலாக வங்கம், சமசுகிருதம், உருது, இந்தி, பிரெஞ்சு போன்ற மொழிகளைக் கற்றார். பியானோ மற்றும் வயலின் இசையையும் அறிந்திருந்தார். மேலும், இவர் கேம்பிரிட்சு திரினிட்டி கல்லூரி இசை தேர்விலும் தேர்ச்சி பெற்றிருந்தார்.  

## குடும்பம்
இவர் ஐக்கிய மாகாணங்களில் திருமணம் செய்த முதல் வங்காள பெண்மணி ஆவார். இந்திய ஆட்சிப்பணியில் இருந்த இவரது கணவர் பண்டிட் ஜுவாலா பிரசாதா, கார்தோய் மாவட்டத்தின் துணை ஆணையராக இருந்தார்.  

இவரது மகன், குன்வர் ஜோதி பிரசாதா, கபுர்தலா மாநிலத்தைச் சேர்ந்த ராஜ்குமாரி பமீலா தேவி என்பவரை மணந்தார். இவரது மூத்த பேரன் ஜிதேந்திர பிரசாதா காங்கிரசு கட்சியின் சார்பில் 5, 7, 8, 13 வது மக்களவை உறுப்பினராக இருந்தார் . இவரது இளைய பேரன் ஜெயேந்திர பிரசாதா ஒரு விவசாயியாக இருந்தார். இவரது குடும்பம் ஷாஜகான்பூரில் உள்ள பிரதான மூதாதையர் இல்லலமான பிரசாதா பவனில் தொடர்ந்து வசித்து வருகிறது. இவரது மூத்த பேரன், ஜெயேந்திர பிரசாதாவின் மகன், ஜெயேசு பிரசாதா, பிலிபிட்-ஷாஜகான்பூர் தொகுதியைச் சேர்ந்த உத்தரப்பிரதேச சட்டமன்றத்தின் உறுப்பினராக இருந்தார். இவரது இளைய பேரன், ஜிதேந்திர பிரசாதாவின் மகன், ஜிதின் பிரசாதா இந்திய தேசிய காங்கிரசுக் கட்சியின் அமைச்சரவையில் பெட்ரோலியம் மற்றும் இயற்கை எரிவாயுத் துறை அமைச்சராக இருந்தார். மேலும் 15 வது மக்களவையில் உத்தரபிரதேச மாநிலமான லக்கிம்பூர் கெரி மாவட்டத்தின் தௌரக்ரா மக்களவைத் தொகுதியை பிரதிநிதித்துவப்படுத்தினார்.  
## பணிகள்
இவர் குதிரைச் சவாரி கற்றவராகவும் மற்றும் தனது கணவருடன் சேர்ந்து வேட்டையிலும் பங்கேற்றார். இவர் இந்தியாவில் பெண் கல்வி மற்றும் மேம்பாட்டில் மிகுந்த ஆர்வம் காட்டினார். தனது கணவரின் நினைவாக உத்தரப் பிரதேசத்தின் ஷாஜகான்பூரில் 'தி பண்டிட் ஜுவாலா பிரசாத் கன்யா பாடசாலை' என்ற நிறுவனத்தை நிறுவினார். ஐக்கிய மாகாணங்களின் முசாபர்நகரில் ஹெவெட் மாதிரி பெண்கள் பள்ளியை நிறுவுவதில் இவர் உதவினார், மேலும் பர்தா பெண்களின் முன்னேற்றத்தைக் கருத்தில் கொண்டு ஷாஜகான்பூர் மற்றும் முசாபர்நகரில் பர்தா சங்கங்களை நிறுவினார்.
# யுரேனோபிளைட்டு



**யுரேனோபிளைட்டு** *(Uranopilite)* என்பது (UO<sub>2</sub>)<sub>6</sub>SO<sub>4</sub>(OH)<sub>6</sub>O<sub>2</sub>•14H<sub>2</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு யுரேனியத் தாதுவாகும். நீரேற்ற யுரேனைல் சல்பேட்டு ஐதராக்சைடு என்று இது வகைப்படுத்தப்படுகிறது. பன்னாட்டு கனிமவியல் சங்கம் யுரேனோபிளைட்டு கனிமத்தை Up என்ற குறியீட்டால் அடையாளப்படுத்துகிறது.  

பல யுரேனைல் தாதுக்களைப் போலவே யுரேனோபிளைட்டும் ஒளிர்கிறது. கதிரியக்கப் பண்பையும் பெற்றுள்ள இது சாதாரண வெளிச்சத்தில் வைக்கோல் மஞ்சள் நிறத்துடன் காணப்படுகிறது. யுரேனோபிளைட்டு புற ஊதா ஒளியின் கீழ் ஒரு பிரகாசமான பச்சை நிறத்தை ஒளிரச் செய்கிறது.  

ஆறு யுரேனைல் ஐங்கோண இரட்டைப்பட்டைக்கூம்புக் கொத்துகளை யுரேனோபிளைட்டு கொண்டுள்ளது. இவை மத்தியக்கோட்டின் விளைம்புகளையும் செங்குத்துகளையும் பகிர்ந்து கொள்கின்றன. கொத்துகள் செங்குத்துகளுடன் சல்பேட்டு நான்முகியைப் பகிர்ந்துகொண்டு குறுக்குப் பிணைப்பு மூலம் சங்கிலிகளாக உருவாகின்றன. யுரேனோபிளைட்டிலுள்ள சங்கிலிகள் நேரடியாக ஐதரசன் பிணைப்புகளாலும் இடைநிலையான H2O குழுக்களுடன் இணைக்கப்பட்டுள்ளன.  

யுரேனோபிளைட்ட்டு கனிமம் மற்ற யுரேனைல் தாதுக்களான சிப்பைட்டு மற்றும் யோகண்ணைட்டு ஆகியவற்றுடன் தொடர்பு கொண்டுள்ளது. அவற்றைப் போலவே வழக்கமாக யுரேனியம் சுரங்கங்களில் ஒரு மலர்ந்த மேலோடாகக் காணப்படுகிறது.  

யுரேனோபிளைட்டு கிடைக்கும் சில முக்கியமான இடங்கள்:  
- வீல் அவுலெசு, கார்ன்வால் மாவட்டம், இங்கிலாந்து
- சான் யூவான் மாகாணம், யூட்டா, அமெரிக்க ஐக்கிய நாடுகள்
- வடமேற்கு நிலப்பகுதிகள், கனடா
- ஐரோப்பாவின் பொகிமியன் மண்டலம்
# யுரேனோசர்சைட்டு


**யுரேனோசர்சைட்டு** *(Uranocircite)* என்பது Ba(UO<sub>2</sub>)<sub>2</sub>(PO<sub>4</sub>)<sub>2</sub>•10H<sub>2</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு யுரேனியத் தாதுவாகும். இதை யுரேனோசர்சைட்டு-II என்ற பெயராலும் அழைப்பர். பன்னாட்டு கனிமவியல் கழகம் 2012 ஆம் வெளியிட்ட புதிய கனிமங்களின் பட்டியலில் யுரேனோசர்கைட்டு-I மதிப்பிழந்திருந்தது. பாசுபேட்டுக் கனிமம் என்று வகைப்படுத்தப்படும் யுரேனோசர்சைட்டு மஞ்சள் முதல் பச்சை வரையிலான நிறங்கொண்டு பேரியம் கலந்த கனிமமாக உள்ளது. மோவின் கடினத்தன்மை அளவுகோலில் 2 என்ற மதிப்பை இக்கனிமம் வெளிப்படுகிறது.  

செருமனியின் பால்கென்சுடைனில் கண்டுபிடிக்கப்பட்டதால் கிரேக்க மொழியில் பால்கன் என்று பொருள்படும் யுரேனோசர்சைட்டு எனப் பெயரிடப்பட்டது. யுரேனோசர்சைட்டில் சுமார் 45% யுரேனியம் உள்ளது மற்றும் இது முக்கியமாக செருமனியின் சாக்சனியிலுள்ள பெர்கனில் வெட்டி எடுக்கப்படுகிறது.
# சோலாங் பள்ளத்தாக்கு

**சோலாங் பள்ளத்தாக்கு** (**Solang Valley**) இந்தியாவின் இமாச்சலப் பிரதேச மாநிலத்தில் உள்ள குலு மாவட்டத்தின் நிர்வாகத் தலைமையிடமான குலுவுக்கு வடக்கே 14 கிலோமீட்டர் தொலைவில், லே-மணாலி நெடுஞ்சாலையில், ரோதங் கணவாய்க்கு செல்லும் வழியில், இமயமலையில் 2,560 மீட்டர் உயரத்தில் உள்ளது. இது இந்தியாவின் புகழ்பெற்ற கோடைக்கால மலைவழிடங்களில் ஒன்றாகும். மேலும் இது மலையேற்றம், பாரசூட், பனிச்சறுக்கு மற்றும் பெரிய பலூன்களில் உள்ளே அமர்ந்து மலைச்சரிவுகளில் உருளும் **சோர்பிங்** எனும் விளையாட்டுகளுக்குப் புகழ்பெற்றது. மேலும் தங்கும் விடுதிகள் உள்ளது. புகழ்பெற்ற சோலாங் தேயிலை இங்கு விளைகிறது. ஒரு மலையிலிருந்து மற்றொரு மலைக்கு வான் வழியாகச் செல்வதற்கு *ரோப் வே* உள்ளது.கோடைகாலத்தில் இப்பள்ளத்தாக்கில் பனி உருகி ஓடைகளாக பாயும். மேலும் இங்கு கனடா மக்கள் தங்கள் நாட்டில் தயாரித்த மலையேற்றம் மற்றும் அன்றாடப் பயன்பாட்டிற்கான பொருட்களை விற்பதற்கு ஒரு பல்பொருள் அங்காடி வைத்துள்ளனர்.  

## படக்காட்சிகள்

## தட்பவெப்பம்

சோலாங் பள்ளத்தாக்கின் குளிர்கால வெப்பம் பூஜ்ஜியம் முதல் வரை இருக்கும். கோடைக்கால வெப்பம் முதல் வரை இருக்கும்.  

## இதனையும் காண்க
- அடல் சுரங்கச்சாலை
- ரோதங் கணவாய்
- லே-மணாலி நெடுஞ்சாலை
# அடல் சுரங்கச்சாலை


, பால்சன்-துண்டி சாலை]]  

**அடல் சுரங்கச்சாலை** (**Atal Tunnel**) (முன்னர் **ரோத்தங் சுரங்கச்சாலை**), முன்னாள் இந்தியப் பிரதமர் அடல் பிகாரி வாஜ்பாய் நினைவாக ரோதங் கணவாய் பகுதியில் உள்ள இச்சரங்கச்சாலைக்கு பெயரிடப்பட்டுள்ளது. பிர் பாஞ்சல் மலைத்தொடருக்கு கிழக்கே இமயமலையில் அமைந்த இமாச்சலப் பிரதேச மாநிலத்தில் உள்ள ரோதங் கணவாய்ப் பகுதியில் மலைகளைக் குடைந்து நிறுவப்பட்ட அடல் சுரங்கச்சாலை, லே-மணாலி நெடுஞ்சாலையில் உள்ளது. இச்சுரங்கச்சாலையில் பக்கத்திற்கு ஒன்றாக இரண்டு வழித்தடங்கள் கொண்டது. அனைத்து தட்பவெப்ப நிலைகளையும் தாங்கும் வகையில் வடிவமைக்கப்பட்ட அடல் சுரங்கச்சாலை 9 கிலோ மீட்டர் நீளமும், 10 மீட்டர் அகலமும் கொண்டதாகும்.  

இச்சுரங்கச்சாலையால், மணாலி - லே இடையேயான பயணத் தொலைவு 46 கிலோ மீட்டர் குறையும். அடல் சுரங்கச்சாலை இமயமலையில் 3,100 மீட்டர் உயரத்தில் அமைந்துள்ளது. இச்சுரங்கப்பணி அக்டோபர் 2017-இல் முடிவுற்றது. அடல் சுரங்கப்பாதை 2020 ஆம் ஆண்டு அக்டோபர் 3 ஆம் நாள் திறந்து வைக்கப்பட்டது.  

## சுரங்கச்சாலையின் சிறப்புகள்
- கடல் மட்டத்திலிருந்து 10,000 அடி உயரத்தில் இமயமலையில் அமைந்த அடல் இச்சரங்கச்சாலை 10 மீட்டர் அகலமும், இரட்டை வழிப்பாதையும் கொண்டதுடன், சுரங்கச்சாலையின் இருபுறங்களில் தலா 1 மீட்டர் அகல நடைமேடைகள் கொண்டுள்ளது.
- சுரங்கச்சாலையில் ஒவ்வொரு 60 மீட்டர் இடைவெளியில் மொத்தம் 300 கண்காணிப்பு கேமேராக்கள் உள்ளது.
- அவசர காலங்களில் சரங்கச்சாலையிலிருந்து வெளியேறுவதற்கு ஒவ்வொரு 500 மீட்டர் இடைவெளியில் ஒரு வெளியேறும் அமைப்பு உள்ளது.
- தீயணைப்பு கருவிகள் சரங்கச்சாலையில் போதுமான இடங்களில் பொருத்தப்பட்டுள்ளது.

## இதனையும் காண்க
- சோலாங் பள்ளத்தாக்கு
- ரோதங் கணவாய்
- லே-மணாலி நெடுஞ்சாலை
# யுபாலைட்டு


**யுபாலைட்டு** *(Upalite)* என்பது Al(UO<sub>2</sub>)<sub>3</sub>(PO<sub>4</sub>)<sub>2</sub>O(OH)•7H<sub>2</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு கனிமமாகும். காங்கோ மக்களாட்சிக் குடியரசில் இக்கனிமம் கிடைக்கிறது. யுரேனியம், பாசுபரசு, அலுமினியம் ஆகிய தனிமங்களின் முதல் எழுத்துகளை அட்டிப்படையாகக் கொண்டு கனிமத்திற்கு இப்பெயரிடப்பட்டுள்ளது. காங்கோ மக்களாட்சிக் குடியரசின் தெற்கு கிவு மாகாணத்தில் காணப்படும் தீப்பாறைகளில் யுபாலைட்டு கிடைக்கிறது.
# மேற்கு ஐரோப்பிய நேரம்


**மேற்கு ஐரோப்பிய நேரம்** (**மே.ஐ.நே**) (ஆங்கில மொழி: *Western European Time - WET*, ஒ.ச.நே±00:00) என்பது மேற்கு ஐரோப்பாவில் புழக்கத்தில் உள்ள நேர வலயம் ஆகும். இது கிரீன்விச் இடைநிலை நேரம் எனவும் அழைக்கப்படுகிறது. ஐரோப்பிய ஒன்றியத்தில் புழக்கத்தில் உள்ள மூன்று நேர வலயங்களில் இதுவும் ஒன்றாகும். ஏனையவை: மத்திய ஐரோப்பிய நேரம், கிழக்கு ஐரோப்பிய நேரம் ஆகியவை ஆகும்.  

## குளிர்கால நேரம்
பின்வரும் மேற்கு ஐரோப்பிய நாடுகளும் பிராந்தியங்களும் ஒசநே±00:00 நேரவலயத்தை குளிர்கால மாதங்களில் பயன்படுத்துகின்றன:  

- போர்த்துகல், 1912 முதல் (அசோரசு தவிர்த்து, ஒ.ச.நே - 01:00)
- ஐக்கிய இராச்சியம், (1847 முதல் இங்கிலாந்து, இசுக்கொட்லாந்து, வேல்ஸ், கால்வாய் தீவுகள், மாண் தீவு), (1916 முதல் வட அயர்லாந்து
- அயர்லாந்து, 1916 முதல், (1968 முதல் 1971 வரை தவிர்த்து)
- கேனரி தீவுகள், 1946 முதல் (எசுப்பானியாவின் ஏனைய பகுதிகளில் மஐநே, ஒசநே+01:00)
- பரோயே தீவுகள், 1908 முதல்
- மதீரா தீவுகள், 1912 முதல்
- ஐசுலாந்து, 1968 முதல் (ஆண்டு முழுவதும்)

## கோடை நேரம்
ஐசுலாந்து தவிர்ந்த மேற்குறிப்பிட்ட அனைத்து நாடுகளும் கோடைகாலத்தில் பகலொளி சேமிப்பு நேரத்தைக் கடைப்பிடிக்கின்றன. மார்ச் மாதத்தின் இறுதி ஞாயிறு முதல் அக்டோபர் மாதத்தின் கடைசி ஞாயிறு வரை இந்நாடுகளில் நேரம் மேற்கு ஐரோப்பிய நேரத்தில் இருந்து 1 மணி நேரம் முன்னோக்கி நகர்த்தப்படுகின்றன. இது மேற்கு ஐரோப்பிய கோடை நேரம் (WEST, ஒசநே+01:00) என அழைக்கப்படுகின்றது. ஐக்கிய இராச்சியத்தில் இது பிரித்தானிய கோடை நேரம் எனவும், அயர்லாந்தில் ஐரிய சீர் நேரம் எனவும் அழைக்கப்படுகிரது.